পুকুর সংস্কারের কাজ চলাকালীন পুকুরের ভিতর থেকে দু’টি বিশাল আকারের বোমা উদ্ধারকে কেন্দ্র করে চাঞ্চল্য নদিয়ার হাঁসখালিতে। 
সূত্রের খবর, হাঁসখালি থানার ছোট চুপরিয়ায় গত কয়েকদিন যাবৎ একটি পুকুর সংস্কারের কাজ চলছিল। স্থানীয় সূত্রে খবর, রবিবার বিকেলে সেই সংস্কার কাজের জন্য জেসিবি দিয়ে মাটি কাটার সময় উদ্ধার হয় বিশাল আকৃতির দু’টি বোমা। 

এই বিষয়ে অন্যান্য খবর

প্রাণের ভয় ভুলে তাজা বোমা হাতে ছুটলেন পুলিশ! বাঁচল ৪০০ শিশু, দেখুন ভিডিও
বিশ্বযুদ্ধের ছায়া লন্ডনে! বন্ধ বিমানবন্দর


প্রায় ১০০ কেজি ওজনের ৬ ফুট লম্বা দু’টি বোমা উদ্ধারের ঘটনায় স্বাভাবিক ভাবেই এলাকায় ব্যাপক চাঞ্চল্যের সৃষ্টি হয়। 
পরে খবর পেয়ে ঘটনাস্থলে পৌঁছে পুলিশ বোমা দু’টি উদ্ধার করে থানায় নিয়ে যায়। তবে বোমা দু’টি কোন সময়ের তা নিয়ে ধোঁয়াশা তৈরি হয়েছে। সোমবার বোমা দু’টি পরীক্ষা করে দেখতে ভারতীয় সেনাবাহিনীর বম্ব স্কোয়াডের আসার কথা। 
স্থানীয়দের অনুমান, দ্বিতীয় বিশ্বযুদ্ধের সময়ে বিমান থেকে বোমা দু’টি ফেলা হয়েছিল। গোটা ঘটনার তদন্ত করছে হাঁসখালি থানার পুলিশ।